謝政事王侍郎伏日送冰
作者：王禹偁
朝代：宋

paragraphs: 火雲如山暑雨歇，天地爐烘三伏月。
玉皇教散閬苑冰，斵開北陸瓊瑰窟。
峨峨貯向瑶花合，分命中官賜黄閤。
鳳皇池上玉壺盛，溫樹風聲頓蕭颯。
台恩分與西垣士，綸誥稀疏方假寐。
卞和抱璞入直廬，從此驚忙不成睡。
怒蠅休向筆端飛，抵鵲渾疑山下墜。
寒生毛髮清牙齒，脆若玉芝甘似醴。
炎風暑氣都不知，空作狂歌謝知己。